Peter Andreas Blix
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter fram til 1900
Peter Andreas Blix var en norsk arkitekt og ingeniør, utdannet i Hannover. Som arkitekt ved jernbanene tegnet han stasjonsbygninger til Rørosbanen og Østfoldbanen. Blant de han tegnet er stasjonsbygningene i Fredrikstad og Halden. Han foretok oppmålinger av bygningsrester fra det gamle Oslo som kom for dagen under anlegget av Østfoldbanen. Etter dette engasjerte Blix seg som en av pionerene innenfor norsk fortidsvern.
Blix undersøkte og beskrev ruinene på Valdisholm i Glomma, Steinsholmen i Mjøsa, Bergenhus og Akershus. Han restaurerte Hopperstad stavkirke i Vik i Sogn, og på egen bekostning Hove steinkirke samme sted. Denne kjøpte han for å redde den fra nedrivning.I 1871 stiftet han Bergensavdelingen av Foreningen til norske Fortidsminnesmerkers Bevaring. Fra 1880 overtok han ledelsen av restaureringsarbeidene av Håkonshallen og Bergen domkirke etter arkitekt Christian Christies planer.Blix var den første som foretok vitenskapelige, arkeologiske undersøkelser av norsk middelalder. Han var blant stifterne av Den norske ingeniør- og arkitektforening (se Tekna) og ledet utgivelsen av foreningens første tidsskrift. Han tegnet også karakteristiske hotellbygg i middelalderinspirert sveitserstil på Vestlandet (Fleischer's Hotell på Voss og Hotel Mundal i Fjærland). Les mer i Store norske leksikon Arkitektur i Norge arkitekt Peter Blix i Norsk biografisk leksikon Peter Blix i Norsk kunstnerleksikon Litteratur Losnegård, Gaute & Rolf Losnegård: Peter Andreas Blix : i strid for vern og vekst, 2001, isbn 82-7959-021-8, Finn boken